DA Den Europæiske Unions Tidende CE 33/136

(2004/C 33 E/135)

SKRIFTLIG FORESPØRGSEL E-1577/03

af Roberta Angelilli (UEN) til Kommissionen

(8. maj 2003)

Om: Anvendelse af genetisk modificerede organismer (GMO) i landbruget

Rådet for genrettigheder, et uafhængigt organ, der tilstræber at tilvejebringe en tværfaglig forbindelse og udveksling af kundskaber af videnskabelig, juridisk, økonomisk og filosofisk art inden for bioteknologi, har for nylig rettet en appel til den italienske regering og til Europa-Kommissionen for at bevidstgøre de kompetente myndigheder om spørgsmålet om anvendelse af genteknik inden for landbruget og patentering af gentekniske opfindelser. Den øgede anvendelse af genetisk modificerede organismer i levnedsmidler og foder giver anledning til store bekymringer, hvad angår forbrugernes sikkerhed og sundhed, da det endnu ikke er muligt at fastslå virkningerne af GMO'er på miljøet og mennesket. I henvendelsen gøres der særlig opmærksom på visse foruroligende tilfælde, som er konstateret af ovennævnte råd, som f.eks. en naturlig hybridisering mellem genetisk modificerede planter og vilde planter, bioakkumulation af gener, som koder insektdræbende proteiner, immundefekt hos forsøgsdyr, der underkastes forsøg med genetisk modificerede lektinkartofler, og muligheden for, at genetisk modificerede virusresistente planter medfører udvikling af virus med nye biologiske kendetegn. Ud over følgerne på økosystemet og på mennesket kan patenteringen af gentekniske opfindelser, der følger af profitmålene for en oligopolistisk begrænset gruppe privatpersoner, i høj grad indvirke på fødevareproduktionen generelt og landbrugssystemet i de mindst udviklede områder i særdeleshed, da det udsættes for en alvorlig forringelse af de endogene ressourcer.

Det er derfor nødvendigt at garantere, at anvendelsen af GMO'er inden for landbrug og førevareproduktion ikke skader opretholdelsen af det traditionelle landbrug, og ligeledes at sikre beskyttelsen af forbrugerne og landbrugernes virksomhedsret. De seneste udtalelser fra kommissærerne Byrne og Wallström behandler tilsyneladende kun spørgsmålet om GMO'er ud fra aspektet med etikettering og information på købstidspunktet, og ikke ud fra bestemmelserne om de sociale, økonomiske, politiske og etiske følger af anvendelsen af disse organismer.

Kan Kommissionen på denne baggrund oplyse følgende:

1. Er Kommissionen i øjeblikket ved at undersøge initiativer, der kan sikre opfyldelsen af ovennævnte krav?

2. Hvorledes stiller Unionen sig til beskyttelsen af de traditionelle landbrugssystemer?

3. Hvilke ordninger er i øjeblikket gældende i Unionen med henblik på at beskytte forbrugernes sundhed i forbindelse med anvendelsen af GMO'er i levnedsmidler?

Svar afgivet på Kommissionens vegne af Franz Fischler

(29. juli 2003)

1. De potentielle virkninger, som genmodificerede organismer (GMO) kan have på sundhed og miljø, vurderes aktuelt på et sag til sag-grundlag i forbindelse med hver enkelt anmodning om markedsføring af en GMO, i overensstemmelse med direktiv 2001/18/EF (1). I denne vurdering, der gennemføres efter meget strenge regler, tages der hensyn til en række forskellige aspekter, herunder navnlig konsekvenserne af overførsel af gener mellem genmodificerede planter og vilde planter, som følge af udsætning i miljøet af GMO'er. Hvis der påvises en potentiel risiko for sundhed eller miljø, kan der inden for direktivets rammer træffes passende foranstaltninger med sigte på at mindske eller begrænse de potentielle konsekvenser af en sådan risiko (f.eks.: sikkerhedsafstande mellem marker, hvor der dyrkes GM-afgrøder, og marker med konventionelt dyrkede planter).

2. Kommissionen har bekræftet, at landbrugerne kan vælge, hvilket produktionssystem de vil følge, med eller uden genmodificerede planter. Dette betyder konkret, at der skal træffes foranstaltninger, der muliggør sameksistens, herunder mellem GMO-landrug og traditionelt landbrug. På et møde den 5. marts 2003 udtalte Kommissionen sig for en løsning baseret på subsidiaritetsprincippet; det er derfor op til medlemsstaterne selv at træffe de bedst egnede foranstaltninger for at sikre sameksistensen mellem de forskellige dyrkningstyper. Disse foranstaltninger skal derfor tilpasses efter afgrøderne og efter de geografiske og landbrugsmæssige forhold i det pågældende område. For det traditionelle landbrug, som navnlig består af små brug, hvor jorden er opdelt på mange, mindre marker, skal foranstaltningerne derfor tage højde for disse parametre, de socioøkonomiske forhold og omkostningerne.

3. I Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (2) hedder det, at fødevarer, som indeholder eller består af GMO'er, eller som er fremstillet af, men som ikke længere indeholder GMO'er, skal godkendes inden markedsføring i Fællesskabet. Et af de vigtigste godkendelseskriterier er, at sådanne fødevarer ikke må indebære nogen risiko for forbrugerne. Et forslag fra Kommissionen til en forordning om fødevarer og foder fremstillet af genetisk modificerede organismer er nu til andenbehandling i Parlamentet (3). Formålet med dette forslag er bl.a. at forbedre den nuværende godkendelsesprocedure i forordning (EF) nr. 258/97, så den bliver mere effektiv og gennemsigtig. Kriteriet om, at GM-fødevarer ikke må udgøre en fare for menneskers sundhed, forbliver uændret.

(1) Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF, EFT L 106 af 17.4.2001.

(2) EFT L 43 af 14.2.1997.

(3) EFT C 304 E af 30.10.2001.